Tom Behnke (KF), 2010-05-27:
Jeg har meget stor forståelse for dette beslutningsforslag.
Hvorfor så ikke bare vedtage det her?
Hvorfor er Det Konservative Folkeparti så alligevel imod beslutningsforslaget?
Det er der en lang række grunde til.
Indledningsvis vil jeg gerne lige understrege, at selv om man havde et sådant register, og selv om man ville kunne finde et match mellem en prøve taget på et gerningssted og en bestemt person, ville det, at man fandt et dna-spor, i sig selv ikke være nok til, at personen ville blive dømt.
Det er altså ikke nok til at blive dømt.
Man skal stadig væk kunne dokumentere og bevise, at det er den person, der har begået forbrydelsen.
Så et sådant register er altså ikke ensbetydende med, at alle kriminalsager med et trylleslag bliver opklaret, og at vi kan nedlægge domstolene, fordi der bare kan være en computer, der står og udregner, hvem der har gjort det, og hvad standardtaksten for det er.
Så nem er verden ikke.
Det nævner jeg bare lige, hvis nogen sad og tænkte, at vi kunne løse alle problemer så nemt.
Det kan vi ikke – og heldigvis for det.
Der er flere ting, der taler imod et forslag som det, der er fremlagt her.
Jeg vil fremhæve nogle af tingene, og ministeren har også fremhævet en lang række ting.
Hvis vi skal prøve at tage det, uden at det nødvendigvis er i kronologisk eller prioriteret rækkefølge, er et af de argumenter, der i hvert fald vejer noget hos os, at et sådant register vil være meget, meget dyrt at etablere og vedligeholde, og spørgsmålet er, om man kunne bruge pengene bedre andre steder og på anden vis.
Så var der argumentet om, at man her ville få et register, der ville være rigtig godt, hvis man f.eks. havde en større katastrofe eller nogle bortblevne, som man fandt på et tidspunkt, for så ville man hurtigt kunne finde ud af, hvem de pågældende mennesker var.
Vi har allerede den mulighed i dag i det, der hedder PKU-registeret, som jo er et register, der blev oprettet for 25-26 år siden, og her har alle, der er født efter det tidspunkt, afleveret en blodprøve.
Så har man en idé om, at det kunne være den og den person, er der altså mulighed for, at man kan lave en kontrol der og finde ud af, om det så er de ofre, der er blandt de tilskadekomne.
Med hensyn til argumentet om, at man med et sådant register hurtigt kunne udelukke, hvem det ikke kunne være, vil jeg sige, at det jo i sig selv ikke er ensbetydende med, at det ikke kunne være en anden, der havde begået forbrydelsen.
Det er det ene, vi skal huske på.
Det andet er, at den hurtige udelukkelse allerede kan ske i dag.
Efter gældende regler kan hurtig udelukkelse allerede finde sted, for dem, man har i kikkerten, vil – som vi også har set det her for nylig – lynhurtigt kunne afgive en blodprøve, og så kan man teste, om det er dem eller ikke er dem, og så kan politiet på den måde koncentrere efterforskningen på nogle andre, hvis det er det, der er det afgørende.
Så er der det, som jeg synes er problematisk, meget problematisk, og det er, at hvis man har et sådant fuldstændig omfattende register med alle de borgere her i landet, der er registreret, vil det være uhyggelig nemt for en kriminel at tage et dna-spor fra en tilfældig person, plante det på gerningsstedet og dermed kaste mistanken og skylden over på en, der slet ikke har været til stede.
Jeg ved godt, at det ikke er nok i sig selv, men man kan prøve at forestille sig, at man som borger bliver kontaktet af politiet, der siger: Vi har fundet dit dna-spor på et gerningssted, der er blevet dræbt tre, fire mennesker, og vi vil gerne lige høre, hvad du lavede den og den dag, eller kan du redegøre for, at det ikke er dig, der har gjort det?
Pludselig vender situationen jo altså, så den enkelte borger skal til at bevise sin uskyld, frem for at det er myndighederne, der skal bevise, hvem der er den skyldige.
Så det med at kunne plante falske spor på et gerningssted vil jo være meget nemmere, hvis alle er i registeret.
I dag skal man trods alt ud at finde en, der i forvejen er kriminel, og som i forvejen er registreret i registeret.
Jeg ved ikke, hvem der står i registeret, og jeg tror, at det er de færreste, der ved, hvem der står i registeret, så det er noget sværere.
Det sidste argument, jeg lige skal bruge her, inden den røde lampe bliver helt hysterisk, er, at det vel også er sådan rent teknisk, at det med det stadie, vi er nået til i dag, ikke kan udelukkes, at der er to eller flere, der har samme dna-profil.
Resultatet af det vil være, at flere kan blive mistænkt for en forbrydelse, uden at de overhovedet nogensinde har været i nærheden af gerningsstedet.
Med de argumenter kan vi fra konservativ side ikke støtte beslutningsforslaget.